ئاژانس
خانمە هونەرمەند سیریل لە چەند ڕۆژی ڕابردوودا نوێترین بەرهەمی خۆی بڵاو کردەوە کە گۆرانییەکی عەرەبییە و یەکەم ئەزموونیەتی.
سیریل لە بارەی بەرهەمە نوێیەکەی بە "ئاژانس"ی وت: "لە نوێترین کارمدا گۆرانییەکی خانمە گۆرانیبێژی عەرەبی نەجوا کەرەمم وتەوە، بە ناوی (خلینی شوفک)، کە یەکەم بەرهەمی منە بە زمانی عەرەبی بڵاو بێتەوە، بەڵام من لە پێشتریش توانای ئەداکردن و وتنەوەی زۆرێک لە گۆرانییە عەرەبییەکانم هەبووە، هەر بۆیە حەزم کرد ئەم بەرهەمەش دووبارە بکەمەوە."
سیریل لە بارەی هۆکاری تاقیکردنەوەی ئەزموونی گۆرانیوتن بە زمانی دیکە وتی: "من لە کاری هونەریدا سنوورم نییە، هەر بۆیە بە شێوازێکی بەرفراوان کار دەکەم و لە ستایل و بوارە جیاوازەکاندا توانای خۆم دەردەخەم."
سیریل وتیشی: "کاری میوزیکی بەرهەمە نوێیەکەم لە لایەن نەبەرد جونەمێرییەوە ئەنجام دراوە، بە نیازیشم لە داهاتوودا بە شێوەزارە جیاوازەکانی زمانی کوردی و بە فارسی و ئازەرییش گۆرانی بڵێم."